Stefnt að frumvarpi um eldsneytisskatta í haust Árni M. Mathiesen , fjármálaráðherra á blaðamannafundinum í dag.mbl.is / Golli Árni M. Mathiesen , fjármálaráðherra , segir að mikið hafi gerst frá því starfshópur um heildarstefnumótun skattlagningar á eldsneyti og ökutækja var skipaður fyrir tæpu ári síðan . Að sögn Árna þarf að komast að pólitískri niðurstöðu hvað verður gert . Gerir ráð fyrir að það taki sumarið að fara yfir þessar niðurstöður og vonandi hægt að leggja fram frumvörp í haust og þau afgreidd fyrir áramót . Skýrslan var að sögn Árna kynnt á föstudag í ríkisstjórn en ekki búið að fjalla efnislega um niðurstöðuna og ríkisstjórnin því ekki búin að taka afstöðu til þeirra leiða sem nú eru lagðar til . Segir Árni að það sé nauðsynlegt að það komi fram að ekki sé búið að taka pólitíska afstöðu í málinu . Að sögn fjármálaráðherra eru tvær aðrar nefndir að skoða þessi mál og munu þær ljúka störfum fljótlega . Eru það nefnd um almenningssamgöngur og nefnd um flutningsjöfnun á landsbyggðinni . Segir Árni að þar muni örugglega koma fram sjónarmið sem hafa áhrif á störf þeirra nefndar sem nú skilar af sér skýrslu . Hæst koltvísýringslosun á Íslandi innan EES Á blaðamannafundi í dag kom fram að Ísland er með hæstu koltvísýringslosun nýskráðra fólksbíla innan evrópska efnahagssvæðisins . Segir formaður starfshópsins að það stefni í óefni ef ekkert verður að gert . Niðurstaða starfshópsins er sú að til þess að ná settum markmiðum fram er að tengja skattlagningu við losun á koltvísýringi . Leið sem nágrannaþjóðirnar hafa verið að fara í auknu mæli . Óbreyttar tekjur ríkissjóðs samkvæmt tillögum starfshóps Í skýrslu starfshópsins er lagt til að breytingar verði gerðar á stofngjöldum ökutækja . Að komið verði á koltvísýrings ( CO2 ) losunargjaldi í stað vörugjalda á ökutæki . Að skráð koltvísýringslosun komi í stað skráðs rúmtaks aflvélar . Starfshópurinn leggur til breytingar á undanþágum frá losunargjaldi og þær einfaldaðar . Breytingarnar þýða áætlað tekjutap ríkissjóðs upp á 1.200 milljónir króna . Jafnframt er lagt til að árgjald , það er bifreiðagjald , verði lækkað og það fari eftir losun koltvísýrings . Þetta þýðir að tekjur ríkissjóðs munu minnka um 500 milljónir króna . Starfshópurinn leggur til að lagður verðu kolefnisskattur á jarðefnaeldsneyti . Fjárhæð skattsins verði ákvörðuð út frá skráðu markaðsverði fyrir losunarheimildir CO2 og háð markaðsverði og gengi evrunnar . Verði í kringum 5 kr. per lítri af bensíni en 6 kr. á lítra af dísilolíu . Áætlaður tekjuauki ríkissjóðs um 1.700 milljónir króna . Þetta þýðir að heildartekjur ríkissjóðs af eldsneyti verða þær sömu og áður heldur er einungis um tilfærslur að ræða á milli flokka . Kílómetragjald á ökutæki yfir 10 tonn verði óbreytt en verði innheimt með GPS tækni um leið og sú tækni er orðinn áreiðanlegur grundvöllur skattheimtu . Í heild gera tillögur starfshópsins ráð fyrir tekjutilfærslu í skattlagningu af ökutækjum yfir á eldsneyti . Í starfshópnum áttu sæti fulltrúar fjármálaráðuneytis , samgönguráðuneytis og umhverfisráðuneytis og átti starfshópurinn samráðsfundi við 29 hagsmunaaðila . Í skipunarbréfi starfshópsins kemur fram að starfshópurinn eigi að gera tillögur um samræmda skattlagningu ökutækja og eldsneytis sem hafi þau markmið að leiðarljósi að hvetja til notkunar vistvænna ökutækja , orkusparnaðar , minnkunar á losun gróðurhúsalofttegunda , aukinnar notkunar innlendra orkugjafa , fjármagna uppbyggingu og viðhald vegakerfisins og þjóna áfram sem almenn tekjuöflun fyrir ríkissjóð . Í skýrslu starfshópsins er velt upp mismunandi valkostum og lagðar fram tillögur sem miða að því að reyna að ná fram þessum markmiðum . Eru tillögur starfshópsins hugsaðar sem grunnur fyrir frekari ákvarðanatöku , þannig að á grunni þeirra verði unnt að vinna frumvörp til laga . Bent er á að ýmsar tímabundnar undanþágur fyrir vistvæn ökutæki og orkugjafa renna út um næstu áramót . Hugmyndir starfshópsins eru unnar út frá fjórum núgildandi stoðum í skattlagningu ökutækja og eldsneytis , en það eru stofngjald ( vörugjald af ökutækjum ) , árgjald ( bifreiðagjald ) , eldsneytisgjald ( vörugjöld af eldsneyti og olíugjald ) og notkunargjald ( kílómetragjald ) . Ný og samræmd skattlagning ökutækja og eldsneytis nær til allra þessara þátta , að því er segir í skýrslu hópsins sem kynnt var á blaðamannafundi í dag . Fram kom á fundinum að umhverfisráðherra , Þórunn Sveinbjarnardóttir , fagni þeim tillögum sem kynntar eru í skýrslunni .